MAGYAR SZABAD REPÜLŐK SZÖVETSÉGE

HUNGARIAN FREE FLYING ASSOCIATION

|  |
| --- |
| Oldalszám: 16Melléklet: Változat : 3*.* |

**VIZSGASZABÁLYZAT**

Készítette: Kerekes László HFFA MIR vezető

Budapest, 2021. március 31-én

1. sz. példány

**HFFA vizsgaszabályzatának jóváhagyása**

„A 2018.08.30.-án a Hatóság számára küldött, a Szabad Repülők Szövetsége nemzeti képző szervezetben előzetes jóváhagyáshoz NEM kötött változás bejelentést és a hozzá csatolt (Siklóernyős Üzemeltetési és Képzési Kézikönyv, Sárkányrepülő Üzemeltetési és Képzési Kézikönyv, Vizsgaszabályzat, Siklóernyős növendék munkafüzet, Sárkányrepülő növendék munkafüzet, Oktatói és vizsgáztatói megbízás) dokumentumokat tudomásul vettem, az alábbiak szerint:

 - Ügyfél felelőssége biztosítani, hogy a szervezeti dokumentációk mindenkor megfelelnek a hatályos jogszabályoknak.

- Amennyiben Ügyfél megállapítja, hogy kézikönyve nem felel meg a hatályos jogszabályoknak, akkor ezt a tényt haladéktalanul jelenteni kell a Hatóságnak és kezdeményeznie kell a kézikönyv módosítását. A Hatóság a bejelentés alapján meghatározza, hogy a módosítás bevezetéséig milyen feltételekkel működhet a szervezet.

- Ügyfél köteles a Hatóság számára hozzáférést biztosítani engedélyezett tevékenységével összefüggő dokumentációhoz, nyilvántartáshoz, eszközeihez és létesítményeihez hatósági ellenőrzés alkalmával.

- Amennyiben Ügyfél az engedélyben vagy a jóváhagyott képzési kézikönyvben foglalt feltételeket megsérti, illetve azoknak később nem felel meg vagy, ha tevékenységével a légiközlekedés biztonságát veszélyezteti, az engedély felfüggeszthető vagy visszavonható.

- A Hatóság fenntartja a jogot, hogy az ellenőrzések során észrevételeket tegyen a kézikönyvében rögzített eljárásokkal kapcsolatban, amennyiben a jogszabályi követelmények tekintetében szabálytalanságot észlel.

Ludányi Csaba légügyi képzési referens

Légügyi Szakszolgálati Hatósági Főosztály”

**A Szabad Repülők Szövetsége oktatói és oktatást, valamint vizsgáztatást végző tagjai kötelesek a jelen Vizsgaszabályzat előírásait ismerni és alkalmazni, szakmai munkájukat a vonatkozó rendeletek és a Légügyi Hatóság intézkedései szerint végezni.**

|  |  |  |
| --- | --- | --- |
|  |  Kerekes Lászlóa HFFA elnöke |  |

|  |
| --- |
|  **Tartalomjegyzék** |
| **1.A Magyar Szabad Repülők Szövetsége (HFFA) Siklóernyő és sárkányrepülő képző szervezetének vizsgaszabályzatáról** |
| 1.1. A vizsgaszabályzatra vonatkozó általános szabályok |
| 1.2. A módosítás és változás rendszere |
| 1.3. A vizsgaszabályzat elosztása |
| **2. A HFFA-ban vizsgáztatást végző személyek és bizottságok** |
| **3. Vizsgákra jelentkezők jogai és feladatai.** |
| 3.1. A vizsgára jelentkezés menete |
| 3.2. A vizsgázó jogai és kötelességei |
| 3.3. A vizsgáztatók jogai és kötelességei |
| **4. A vizsga menete** |
| 4.1. Elméleti vizsgák lefolyása (helyszíne. körülményei) |
| 4.2. Az elméleti vizsgák értékelése  |
| 4.3. A gyakorlati vizsgák lefolyása |
| 4.4. A gyakorlati vizsgák értékelése  |
| **5. Ismétlő vizsgák** |
| **6. A vizsgák dokumentálása a dokumentumok megőrzése** |
|  |

**1. A Magyar Szabad Repülők Szövetsége (HFFA) Siklóernyő és sárkányrepülő képző szervezetének vizsgaszabályzatáról**

A Magyar Szabad Repülők Szövetsége (továbbiakban: HFFA) a siklóernyősök és sárkányrepülősök klubjai által létrehozott társadalmi szervezet. Önálló jogi személy.

Szakágai technikai sportok, eszközei siklórepülő repülőeszközök, siklóernyők és sárkányrepülők. Ezek légi alkalmasságának fenntartására, a megfelelőség vizsgálatára és tanúsítására a repülőeszközök üzemeltetésére repülő szakmai szervezeteket tart fenn.

Jelen Vizsgaszabályzat a HFFA tagjai által üzembentartott siklóernyők és sárkányrepülők pilótáit és oktatóit képző szervezetének (továbbiakban: szervezet) vizsgáztatással kapcsolatos szabályait foglalja össze az 53/2016 (XII.16.) NFM rendelet előírásait figyelembe véve.

Légi járműveink a jogszabály megfogalmazásában szakszolgálati engedély nélkül repülőeszközök. Az XCVII./95. törvény 52.§ (3) határozza meg az ilyen repülőeszköz vezetőire vonatkozó követelményeket:

**„(3) Szakszolgálati engedély nélkül vezethető repülőeszközt az vezethet, aki teljesíti a légijármű és a repülőeszköz személyzet, valamint a repülésüzemi tiszt képzéséről, vizsgáztatásáról, engedélyeiről és a képzésükben részt vevő képző szervezetek engedélyezéséről szóló miniszteri rendeletben az adott repülőeszköz vonatkozásában előírt követelményeket, továbbá rendelkezik a polgári légiközlekedési személyzet egészségi alkalmasságának feltételeiről, valamint az egészségi alkalmasság megállapítását végző szervek kijelölésének és tevékenységének szabályairól szóló miniszteri rendeletben meghatározott, érvényes orvosi minősítéssel.”**

Az üzembentartás azon tevékenységek összessége, amelynek során az üzemben tartó az üzemben tartott légialkalmassági bizonyítvánnyal, vagy megfelelőségi tanúsítvánnyal ellátott légijárművek és repülőeszközök alkalmazási céljának megfelelő felhasználását szervezi és irányítja, a légijárművek és repülőeszközök légialkalmasságának és üzemképességének fenntartásáról gondoskodik, továbbá a repülések végrehajtását a vonatkozó előírásokkal összhangban szervezi, irányítja és felügyeli. Ebben az értelmezésben a szervezetünkbe bejelentett repülőeszközök magán-üzembentartói a repülőeszközök tulajdonosai.

Az üzemeltetés a légijármű és repülőeszköz légialkalmas és üzemképes állapotban tartása érdekében végzett tevékenység, a légijármű repülésre történő előkészítése és használata. Ebben az értelmezésben az üzemeltető a repülőeszközt repülésre előkészítő és az azzal repülő pilóta, a jogszabály megnevezésével repülőeszköz vezető.

A továbbiakban az 53/2016 (XII.16.) NFM rendelet 115. §-a szerinti Vizsgaszabályzatot rögzítjük.

**1.1. A vizsgaszabályzatra vonatkozó általános szabályok:**

Jelen vizsgaszabályzat a HFFA Siklórepülő Üzemeltetési és Képzési Kézikönyveinek melléklete.

*a)* A vizsgaszabályzat tartalmazza az összes olyan instrukciót és információt, amely a szervezet személyzetének számára szükséges a feladataik ellátásához.

*b)* A szabályzat tartalma, beleértve az összes módosítását vagy változtatását, nincs ellentmondásban a Hatósági Engedélyben leírtakkal, valamint a hatóság által elfogadott és a hatóság által jóváhagyott tevékenységekkel.

*c)* A HFFA képző szervezete gondoskodik arról, hogy a személyzete számára honlapján (www.hffa.hu) könnyen hozzáférhető legyen a vizsgaszabályzat minden olyan része, amely feladataikkal kapcsolatos.

 *d)* A HFFA képző szervezete gondoskodik arról, hogy a vizsgaszabályzat módosítása, illetve változtatása lehetővé tegye az összes instrukció és információ naprakészen tartását, továbbá gondoskodik arról, hogy a személyzet minden tagja ismerje azokat a módosításokat, amelyek feladatai ellátásával kapcsolatosak.

*e)* A vizsgaszabályzattal, vagy ennek vonatkozó részeivel rendelkező személyek a HFFA által biztosított módosításokkal, illetve változtatásokkal kötelesek naprakészen tartani a saját példányukat.

*f)* A HFFA képző szervezete átadja a légügyi hatóság részére a tervezett módosításokat és változtatásokat még a hatálybalépés dátuma előtt. A teljes vizsgaszabályzat jóváhagyás köteles. Amennyiben azonnali módosítás, vagy változtatás szükséges, lehetséges az azonnali kiadás, ha az előírt hatósági jóváhagyáshoz a felterjesztés megtörtént.

*g)* A szervezet köteles bevezetni a hatóság által előírt összes módosítást és változtatást A Vizsgaszabályzatba.

*h)* A szervezet biztosítja, hogy a jóváhagyott dokumentációkból, és ezen jóváhagyott dokumentációk módosításából átvett információkat pontosan tartalmazza a szabályzat, valamint olyan információkat ne tartalmazzon, amelyek ellentétesek bármely jóváhagyott más dokumentációval.

*i)* A szervezet gondoskodik arról, hogy a vizsgaszabályzat tartalma olyan formában kerüljön megjelenítésre, mely révén könnyen használható.

**1.2. A módosítás és változás rendszere**

A vizsgaszabályzat módosítása illetve napra készen tartása a változtatások után a módosított új kiadási sorszámmal („Változat”) történő kiadásával kerül végrehajtásra.

A vizsgaszabályzatot a szövetség minőségirányítási vezetője készíti és tartja napra készen a mindenkor hatályos jogszabályok és rendeletek és a felülvizsgálatok eredményei figyelembe vételével. Feladata, hogy a vizsgaszabályzat jóváhagyása után a jóváhagyott változat a szervezet honlapjára kikerüljön, ezáltal az a szervezet minden dolgozójának szervezetének, sport egyesületének hozzáférhető. A sportegyesületek repülőeszközt üzemeltető tagjai annak tartalmát a rájuk vonatkozó mértékben ismerjék és repüléseiket, valamint a repülésekkel kapcsolatos tevékenységeiket az itt előírtak betartásával szervezzék, hajtsák végre és ellenőrizzék.

A vizsgaszabályzat karbantartását, az aktuális változások bevezetését a módosításokra vonatkozó előírások figyelembevételével kell végezni.

Módosítások, változtatások érvénybe léptetése:

A vizsgaszabályzat új változata kiadásakor a teljes szabályzatot jóváhagyása után cserélni kell. Ezért jelen szabályzat külön „Érvényes oldalak jegyzéke”-t nem tartalmaz. Az új kiadási dátum és változat szám a vizsgaszabályzat valamennyi oldalán feltüntetésre kerül.

2**. A HFFA-ban vizsgáztatást végző személyek és bizottságok**

A szövetségben a képzés oktatási egységeken belül zajlik. Ezek az egységek alapvetően a tagszervezet klubok, illetve azok siklóernyős, vagy sárkányrepülő szakosztályai. A szakosztályokon belül a szakosztályok vezető pilótái irányítják a pilóta képzéseket az át és továbbképzéseket. A szakosztályok oktatói a HFFA oktatóiként bármely HFFA klubban, illetve szakosztályban végezhetik oktatói tevékenységüket, ha az adott tagszervezettel erre megállapodtak.

A szövetség szintű képzések a tandem, az oktatói és a szakoktatói képzések, valamint az oktatók éves továbbképzései.

Az elméleti és gyakorlati vizsgáztatást a hatóság által elfogadott a jogszabályban meghatározott követelményeket teljesítő oktatók végezhetik. A vizsgáztatást a szövetség szintű (tandem, oktatói illetve szakoktatói) vizsgák során a képzés vezető által kijelölt vizsgáztatók végzik.

A HFFA képzőszervezet felépítésének ábrája:

**Ellenőrző bizottság**

**HFFA**

**TAGOK**

**TAGOK**

**TAGOK**

**Fegyelmi Bizottság**

**TAGOK**

**HFFA**

**elnökség**

**HFFA**

**MIR vezető**

**HFFA**

**Főpilóta**

**Siklóernyő és sárkányrepülő vizsgáztatók**

**Siklóernyő és sárkányrepülő vizsgáztatók**

**Klubok tagjai**

**Klubok tagjai**

**Klubok tagjai**

**Klubok tagjai**

**Klubok tagjai**

**Siklóernyő és sárkányrepülő vizsgáztatók**

**HFFA nyilvántartás**

A vizsgáztatást végző személyek illetve bizottságok a vizsgáról jegyzőkönyvet kell készítsenek. A vizsga jegyzőkönyve tartalmazza a vizsga idejét, helyszínét, a vizsgázók névsorát, a vizsgakérdéseket és vizsgázónként az elért eredményeket.

A vizsgák eredményei a HFFA on-line rendszerébe is bevezetésre kerülnek, ahol a vizsgáztató megjelölésével a jogosult oktató illetve egyesületi admin igazolja a vizsga tényét és eredményét, ami ezáltal jelenik meg a vizsgázó képzettségi tanúsítványán.

A vizsgadolgozatokat azok kijavítása és a vizsgázóval való egyeztetés után a klub szintű vizsgák során a vizsgáztatónak, a HFFA szintű vizsgákon a HFFA irattárában kell legalább 2 évig megőrizni.

A szervezet minőségirányítási vezetője a képzések és a belső auditok rendszeres és tervezett folyamatában ellenőrzi a szabályozás hatékony alkalmazását és értékeli a végrehajtók tevékenységét. A minőségirányítási felülvizsgálatok során vizsgálja a megrendelők elégedettségét, elvégzi a tevékenységek statisztikai elemzését és a megelőző és hibajavító tevékenységek részeként kockázatelemzést végez az egyes területekről.

 3**. Vizsgákra jelentkezők jogai és feladatai.**

**3.1. A vizsgára jelentkezés menete:**

A klub szintű vizsgákra jelentkezéskor a vizsgázó vizsgázási szándékát a klub (szakosztály) vezető pilótájának bejelenti. A vezető pilóta megszervezi a vizsgáztatást, felkéri a vizsgáztatókat a vizsga lefolytatására.

A képző szervezet oktatói, illetve tandem pilótai vizsgájára a klub vezető pilótája terjeszti fel a jelöltet. A HFFA képzés vezetője a képzést megszervezi és a képzés végén a vizsgáztatókat kijelöli.

A vizsgán történő részvétel feltételei: a képzési kézikönyvben előírt előképzettség és előmenetel. az oktató illetve az egyesület vezető pilótájának felterjesztése vizsgára.

A vizsga dokumentálásának rendje: elméleti vizsga esetében a vizsgadolgozatot a vizsgáztató a képző szervezethez a vizsga jegyzőkönyvvel együtt juttatja el. Az on-line rendszerben az eredményes vizsga alapján megszerzett jogosítást a vizsgáztató rögzíti.

**3.2. A vizsgázó jogai és kötelességei:**

A vizsgázó joga, hogy megismerje a vizsga követelményeit és az ahhoz tartozó felkészülési kérdéseket. Joga, hogy észrevételt tegyen a vizsgáztatók személye ellen, amennyiben azok valamelyikétől megítélése szerint nem várható objektív értékítélet. A vizsgázó joga továbbá, hogy megismerje a vizsga értékelésének szempontjait és a vizsgája értékelésének indoklását.

Joga fellebbezni az eredménnyel szemben, ha úgy ítéli meg, hogy a vizsgáztatók a vizsga során elfogultak voltak. Ebben az esetben a vizsgabizottságot kijelölő szerv eldöntheti, hogy a reklamációt elfogadja, vagy elutasítja. Elfogadás esetén új vizsgabizottságot jelöl ki.

A vizsgázó kötelessége, hogy a vizsgára felkészüljön, tiltott segédanyagokat ne használjon, a vizsga során a tisztázatlan kérdéseket a vizsgáztatóval egyeztesse.

A vizsgázó kötelessége, hogy a vizsgára magával vigye azokat a dokumentumokat, amelyek bizonyítják, hogy a vizsga lefolytatható (érvényes orvosi alkalmassági igazolás, növendék munkafüzet, vagy repülési napló, gyakorlati vizsga esetén a repülőeszköz alkalmasságát bizonyító dokumentumok.)

**3.3. A vizsgáztató jogai és kötelességei:**

Vizsgáztatói megbízást a képző szervezettől az az oktató kaphat, aki a képző szervezet által szervezett egységesítési tanfolyamot eredményesen elvégezte. A tanfolyam tananyaga a képzési kézikönyvön és vizsgaszabályzaton túl a vizsgák értékelésének egységesítése és a vizsgáztatói módszerek alkalmazása témakörökre terjed ki.

**120. §** (1) A vizsgáztatói tanúsítással vagy a képző szervezet megbízásával rendelkező vizsgáztató jogosult annak eldöntésére, hogy a vizsgázó megfelelő szinten elsajátította-e a végezni kívánt tevékenységhez szükséges ismereteket és gyakorlatot.

(2) A vizsgáztatói tanúsítással vagy a képző szervezet megbízásával rendelkező gyakorlati vizsgáztató nem vizsgáztathatja azt a vizsgázót, akinek maga tartotta a jogosításhoz vagy tanúsítványhoz szükséges képzést, ha a vizsgázó a Polgári Törvénykönyvről szóló törvény szerinti hozzátartozója, vagy bármely egyéb olyan esetben, ha tőle nem várható el az elfogulatlan vizsgáztatás.

A vizsgáztató joga, hogy megismerje a vizsgára bocsájtott személy képzésének körülményeit és bizonyítékait. Joga, hogy a vizsga során felmerült költségeit megtérítsék.

A vizsgáztató kötelessége a pártatlan és igazságos értékítélet, a vizsgaszabályzat és a vizsgára vonatkozó szabályok betartása. Köteles a vizsgázatást felfüggeszteni, ha a vizsga végrehajtását valamilyen körülmény, előírás, vagy szabály gátolja.

A vizsgáztató köteles a vizsga dokumentumát aláírni.

**4. A vizsga menete:**

A képző szervezet által végrehajtott vizsgát a képző szervezet által a jelen vizsgaszabályzat alapján kell lefolytatni.

A vizsga lebonyolításának eljárása:

A sikeres vizsgákat igazoló tanúsítvány formátuma: az on-line rendszerből letölthető képzettségi tanúsítvány.

**4.1. Elméleti vizsgák lefolyása (helyszíne, körülményei)**

Az elméleti vizsgákhoz megfelelő helyiséget, a vizsgázó számára asztalt és széket, valamint a vizsgakérdések kidolgozásához megfelelő időt kell biztosítani. A vizsga végrehajtható elektronikus konferencia program segítségével, ekkor a vizsga lefolyásáról felvételt kell készíteni és azt archiválni.

A vizsga kifejtős kérdésekből álljon, a kérdések kidolgozására kérdésenként legalább 10 percet kell biztosítani.

A vizsgadolgozatokat kézzel kell írni, számítógépes nyomtatás nem megengedett. A vizsga során segédeszközöket, jegyzeteket használni nem lehet. Az on-line vizsga esetén a vizsgáztatóknak ellenőrizni kell, hogy a vizsgázó alkalmaz-e nem megengedett eszközöket.

A beszedett vizsgadolgozatokat kijavítás után a vizsgázónak meg kell mutatni, az on-line vizsgán a kérdéseket a vizsgáztatóknak kérdésenként kell értékelni az értékelés indoklásával. A kijavított dolgozatokat illetve a vizsgáról készült felvételt a vizsgáztató személy, vagy szervezet 2 évig köteles megőrizni.

**4.2. Az elméleti vizsgák értékelése**

Az elméleti vizsga során a vizsgázó a vizsgakérdésekből véletlenszerűen húz tételt, témakörönként legalább egyet. A válaszok kidolgozását segédeszközök és küldő segítség nélkül önállóan végzi. A kidolgozáshoz meghatározott időt a vizsgáztató a vizsgázóval a vizsga megkezdésekor ismerteti. A meghatározott idő a vizsga során nem léphető túl. A válaszok befejezésekor a vizsgázó a dolgozatot a vizsgáztatónak átadja. A dolgozat lapjain egyenként szerepelnie kell a vizsgázó nevének, a vizsga tárgyának és dátumának.

A vizsga értékelésének szempontjai és az értékelő lap: az értékelés szempontjait a kézikönyv alapján kell figyelembe venni. Az elméleti vizsga értékelő lapja kérdésenkénti összesítéssel adja meg a végértékelést százalékban.

A vizsgadolgozatokat legalább két fő kell értékelje, akik vizsgáztatói jogosultsággal bírnak.

A kifejtős kérdésekre adott válaszok tartalmát százalékosan kell kérdéskörönként értékelni. A kérdésekre adott pontszámokat (százalékokat) össze kell adni és a végértékeléskor az összes értéknek legalább 75%-ot kell elérnie. Ennél kevesebb százalékos teljesítés esetén a vizsga nem megfelelő. A vizsgát ilyenkor egy későbbi időpontban kell megismételni.

A vizsga felfüggesztésére vonatkozó eljárás: nem megengedett külső segítség esetén a vizsgát fel kell függeszteni. Ebben az esetben a sikertelen vizsga megismétlésére vonatkozó eljárást kell alkalmazni.

**4.3. A gyakorlati vizsgák lefolyása**

A vizsgára jelentkező a vizsga helyszínén az egyeztetett időpontban oktatójával együtt megjelenik. Értékeli a környezeti tényezőket és előkészíti felszerelését a vizsgához.

Gyakorlati vizsga esetében a vizsga megkezdése előtt a vizsgáztató a vizsgázó repülési naplójában rögzíti a vizsgafeladatot. A vizsgához szükséges felszerelést a vizsgázó, illetve oktatója biztosítja. a felszerelés alkalmasságáért a vizsgázó felel. Az eredményes vizsga tényét a repülési naplóban kell rögzíteni.

A vizsgabizottság meghatározza az elvégzendő gyakorlati vizsgafeladatokat és meghatározza azok sorrendjét.

A vizsgázó az eligazításnak megfelelően felszáll és bemutatja a gyakorlatokat.

A gyakorlatokat a vizsgáztató külön-külön értékeli. A vizsga akkor megfelelő, ha a vizsgázó valamennyi feladatot megfelelően teljesítette.

A gyakorlati vizsga sikertelen, ha a vizsga manőverek valamelyike nem elégíti ki a tematikában meghatározott követelményeket.

A vizsga felfüggesztésére vonatkozó eljárás: nem megengedett külső segítség esetén a vizsgát fel kell függeszteni. Ebben az esetben a sikertelen vizsga megismétlésére vonatkozó eljárást kell alkalmazni. Fel kell függeszteni a vizsgát abbanm az esetben is, ha a vizsga lefolytatását valamilyen külső ok meghiúsítja (időjárási körülmények. rosszullét, egyéb külső ok.)

**Siklóernyős alapfokú gyakorlati vizsga (siklóernyős „A” vizsga)**

A vizsga célja: a növendék vizsgarepüléssel bizonyítsa alapfokú repüléstechnikai felkészültségét.

A végrehajtás módja: a növendék repülési naplójával jelentkezzen oktatójánál, és vizsgázási szándékát jelentse be. A növendék végezzen oktatója jelenlétében vizsgarepülést 100 méternél nagyobb szintkülönbségű lejtőről, vagy csörlésből.

A végrehajtás követelményei: a növendék a felszállást önállóan, útmutatás nélkül végezze, hajtson végre előre meghatározott irányban fordulókat a fékek használatával és súlypontáthelyezéssel is, valamint fülcsukást és nyitást. Leszálláskor egy 25 m sugarú célkörben szálljon le talpon maradva.

**Siklóernyős középfokú repüléstechnikai vizsga (siklóernyős „B” vizsga)**

A gyakorlat célja: az „A” vizsgás Pilóta vizsgarepüléssel bizonyítsa középfokú repüléstechnikai felkészültségét.

A végrehajtás módja:  a vizsgázó a repülési naplójával jelentkezzen oktatójánál, és vizsgázási szándékát jelentse be. A repülési naplóval  az alábbi vizsgára bocsáthatósági feltételeket kell igazolnia:

- minimum 10 óra összes repült időt,

- legalább 3 hónappal korábbi eredményes „A” vizsgát,

- 6 hónapnál nem régebbi sikeres középfokú elméleti vizsgát

- A B/1., B/2., B/3., B/4.,B/5. gyakorlatok minimum kétszeri végrehajtását.

A végrehajtás követelménye: a vizsgázó biztonságos magasságból a gyakorlatok követelményeinek megfelelően hajtsa végre a B/1., B/2., B/3., B/4., B/5. gyakorlatokat. A B/5, B4 gyakorlatokkal kezdje, hogy a kisebb magasságvesztéssel járó gyakorlatok maradjanak a végére. Ha a spirál és a „B” sthall miatt nem marad magasság a további gyakorlatokra, akkor azokat egy újabb felszállásból kell végrehajtani. Leszálláskor egy 10 m sugarú célkörben szálljon le talpon maradva.

**Sárkányrepülő alapfokú gyakorlati vizsga ("A" vizsga)**

A vizsga célja: A vizsgázó vizsgarepüléssel bizonyítsa alapfokú repüléstechnikai felkészültségét.

A végrehajtás módja: A növendék repülési naplójával jelentkezik oktatójánál, és vizsgázási szándékát bejelenti. A növendék oktatója jelenlétében 3-4 felszállást végez a kezdőpálya tetejéről.

A végrehajtás követelménye: A növendék eredményes alapfokú elméleti vizsgával rendelkezzen. A vizsgafeladatokból legalább 3 alkalommal az előzetesen meghatározott manővereket (fordulókat) helyesen hajtsa végre, a felszállásokat önállóan, útmutatás nélkül hajtsa végre, leszálláskor a vizsgázó talpán kívül csak a gerinctartó vége és a szárnyvég érheti ideiglenesen a földet.

**Sárkányrepülő középfokú repüléstechnikai vizsga ("B" vizsga)**

A vizsga célja: A vizsgázó bizonyítsa középfokú repüléstechnikai felkészültségét.

Minimális gyakorlatszám: 2.

A végrehajtás módja: A vizsgázó repülési naplójával jelentkezik oktatójánál és vizsgázási szándékát bejelenti. A repülési naplóval az alábbi vizsgára bocsáthatósági feltételeket kell igazolnia: középfokú elméleti vizsgát - amelynek követelmény anyaga az e kézikönyv mellékletét képező „Sárkányrepülő középfokú ismeretek kérdéssor” -, minimális számú II/1., II/2., II/3., II/4. gyakorlatok meglétét és legalább 20 repült napot.

A minimumok megléte esetén a vizsgáztató oktató tetszése szerinti sorrendben és mennyiségben az alábbi feladatokat tűzheti ki: repülés kis és nagy sebességgel, egymást követő 180 fokos fordulók, 360 fokos forduló és fordulóváltás, leszállás a kijelölt célponttól mért 25 méteren belül, szabályosan kilebegtetve.

A végrehajtás követelménye: A vizsgázó két egymást követő felszállás során képes az oktató által megszabott feladatot elfogadhatóan végrehajtani. Ha az oktató olyan feladatot tűz ki, mely maradéktalanul nem teljesíthető, akkor a növendéknek önállóan meg kell találnia a biztonságos behelyezkedéshez szükséges optimális időpontot és a gyakorlatsorozatot félbeszakítva el kell kezdenie a leszállást.

**4.4. A gyakorlati vizsgák értékelése**

A vizsgabizottság vezetője, illetve a vizsgáztató oktató eredményes vizsga esetén a vizsgázó repülési naplójába a vizsga tényét és eredményét jegyezze be. A bejegyzett képzettségi szintet a HFFA on-line rendszerébe vigye fel a vizsgázó adatlapján, és érvényesítse, így az a vizsgázó Pilóta Képzettségi tanúsítványán megjelenik.

**5. Ismétlő vizsgák**

Ismétlő vizsgát a vizsgázó a sikertelen vizsga napján nem tehet. Megfelelő felkészülés után a vizsga ismételhető. Az ismétlő vizsgára bocsájtás feltételei megegyeznek a normál vizsgára bocsájtáséval. Az ismétlő vizsgák költségeit a vizsgázónak kell megtérítenie.

**6. A vizsgák dokumentálása a dokumentumok megőrzése**

A vizsgák dokumentumait a következő módon kell megőrizni:

A vizsgázó növendéknek munkafüzetét az eredményes vizsga végeztével le kell zárnia és az oktatójának le kell adnia. A Növendék munkafüzetet és a vizsgadolgozatokat az oktató legalább 2 évig köteles megőrizni. A pilóták startkönyvüket, vagy startkönyveiket maguk vezetik, és maguk kötelesek legalább 2 évig megőrizni.

Az On-line rendszerben tárolt képzési adatok ott legalább 5 évig visszakereshetőek. Ezekhez az adatokhoz a jogosultak férhetnek hozzá.

Az On line rendszer a Szövetség honlapjáról ([www.hffa.hu](http://www.hffa.hu)) érhető el. A rendszer a kelesys.hu szerveren tárolt, azon rendszeresen mentett és a rendszergazda által archivált.

Az On-line rendszerhez admin jogosultságú hozzáférése a szövetség nyilvántartójának van. Továbbá a rendszergazda (Kelevitz Ferenc) a vele kötött szerződés alapján karbantartja a rendszert és elvégzi a szükséges korszerűsítéseket, változtatásokat.

A rendszer 3 jogosultsági szintre ad lehetőséget:

A Pilóták saját adataikat maguk kezelhetik a pilot.kelesys.hu oldalon.

A Pilóták jogosultságait és vizsgáik igazolásait az office.kelesys.hu oldalon a hffa nyilvántartója, elnöke és az egyesületi szakmai vezetők a hatásköreiknek megfelelően tehetik meg.

A Hatóságok, a Rebisz szervezetek és a Biztosító a public.kelesys.hu oldalon betekintést kapnak a számukra szükséges adatok megtekintésére, számukra ezzel biztosítva a bármikori ellenőrzés lehetőségét.